Bolivias forsvar
Store norske leksikon,Samfunn,Forsvar og sikkerhet,Forsvar i verden
Bolivia har frivillig verneplikt med 12 måneders førstegangstjeneste. Bolivia ble ved grunnlovsendringen i 2009 en pasifistisk stat, og militæret kan kun brukes til forsvar. De samlede styrketall for Bolivias væpnede styrker er 34 100 aktivt personell (2018, IISS). I tillegg kommer omkring 37 100 halvmilitære politistyrker.
Hæren Hæren har en personellstyrke på 22 800 aktivt personell, inkludert 13 000 vernepliktige. Materiell omfatter 54 lette stridsvogner av typen Kürassier, omkring 148 pansrede personellkjøretøy og to panserjagere. I tillegg har hæren middelstungt artilleri, lett luftvernartilleri, fire lette transportfly og syv helikoptre. Flyvåpenet Flyvåpenet har en personellstyrke på 6500 aktivt personell. Materiellet omfatter 88 transportfly, 30 treningsfly (hvorav 22 som også kan benyttes som lette angrepsfly) og 36 helikoptre. I tillegg har flyvåpenet lett luftvernartilleri. Marinen Marinen har en personellstyrke på 4800 aktivt personell, inkludert 1700 marinesoldater. Flåten omfatter tre patruljefartøy og tre hjelpefartøy. Internasjonale operasjoner Bolivia deltok i 2018 med observatører og et lite antall personell i FN-operasjonene i Den demokratiske republikken Kongo (MONUSCO), i Den sentralafrikanske republikk (MINUSCA), i Sudan (UNAMID) og i Sør-Sudan (UNMISS). Les mer i Store norske leksikon Bolivia Bolivias samtidshistorie Bolivias politiske system Litteratur The International Institute of Strategic Studies (IISS) (2019). The Military Balance 2019, kapittel 8, Latin American and the Caribbean, sidene 398–399.